Baithuti ba pele ba abela sekole
E rile bosheng mokgatlho wa baithuti ba ba feditseng ka ngwaga wa 2000 ba sekole se segolwane sa Pekenene kwa Mahalapye wa PK2000, ba abela baithuti ba basetsana mesangwana. Maloko a mokgatlho o a supile fa go le botlhokwa go dira ka lorato ka bobotlana jo ba ka bo kgonang go fokotsa dikgwetlho le go tokafatsa seemo sa thuto. Ba supile gore dingwe tsa dikgwetlho tse ba ikaeletseng go di lwantsha ke tse di ba diragaletseng ka nako ya fa ba tsena sekole. Mogokgo Rre Bakani Itani o lebogetse maiteko a a dirwang ke setlhopha sa PK2000. Rre Itani o tlhalositse fa go aba mesangwana e se tiro ya ntlha e dirwa ke setlhopha seo mo sekoleng sa Pekenene. A re ba tsentse gape le mekwalo e e gakololang baithuti go ikgapha mo ditirong tsa borukutlhi le go itshwara sentle gore ba gole ba nonofile ba na le boikarabelo. Moemedi wa mokgatlho wa PK2000, Rre Paul Mosimanegape a re ba dira jaana maikaelelo e le gore dikgwetlho tse ba fetileng mo go tsone di seka tsa ipoeletsa mo go bomonnaabone. Rre Mosimanegape a re fa mosetsana a tlhaelelwa ke didirisiwa tsa botlhokwa jaaka mesangwana, o ka seke a nne a phuthologile, ka jalo a kgoreletsege mo dithutong. O rotloeditse baithuti go itlwaetsa mokgwa wa go abelana gore isago ba kgone go thusa ba ba nang le letlhoko mo botshelong. Mokhanselara wa kgaolwana ya Boseja/Flowertown, Rre Tumelo Koolekanye o lebogetse tiro e e molemo e e dirwang ke setlhopha sa PK2000, a supa fa go le molemo thata go bona ba kgonne go gopola kwa ba tswang teng. Modulasetilo wa komiti ya batsadi le barutabana, Rre Emmanuel Chida o lebogetse mpho eo, a re seo se tlaa rotloetsa baithuti go itsolopanya go ntsha maduo. BOKHUTLO